སྤྱིར་ཨ་ཕྲུག་ཅེས་པ་དུས་རྒྱུན་ཁ་སྐད་ནང་གོ་རྒྱུ་ཡོད་པའི་ཐ་སྙད་ཅིག་ཡིན་པ་དང་།དེ་ཡང་གཙོ་བོ་བོད་དབུས་གཙང་གི་ཁ་སྐད་ནང་འཁོར་རྒྱུག་ཆེ་བའི་ཐ་སྙད་ཅིག་ཏུ་གྱུར་ཡོད།ཨ་ཕྲུག་ཅེས་པའི་གོ་དོན་ནི།མི་འཇོན་ཐང་ཅན་ནམ་དབང་ཤུགས་ཅན་དག་གི་འཁོར་དུ་ཡོད་པའི་ལས་དོན་གང་ལ་མངགས་ཀྱང་སྒྲུབ་མཁན་གྱི་གཡོག་པོ་ལ་གོ་ཞིང་།ད་དུང་དུས་རྒྱུན་གམ་དུ་སྡོད་མཁན་མིན་ཡང་དགོས་ངེས་སྐབས་བསྐུལ་རྒྱུའི་གཡོག་པོའམ་རྒྱུག་ཁྱི་ལའང་གོ་བ་རེད།མི་དེ་ལྟ་བུ་ནི་མི་རིགས་ཀྱི་ཁྱད་པར་དང་།སྐྲ་ཡི་ཁ་དོགཤ་མདོག་དཀར་ནག་སེར་གསུམ་སོགས་ཀྱི་དབྱེ་བ་གང་ཡང་མེད་པར་འཛམ་གླིང་ཤར་ནུབ་གང་སར་ཡོད་པའི་མིའི་སྤྱི་ཚོགས་སྤྱི་ཡོངས་ལ་ཁྱབ་ཡོད་པའི་རྒྱུན་ལྡན་གྱི་གནས་ཚུལ་ཞིག་ཡིན།སྐབས་རེ་ཨ་ཕྲུག་དག་ནི་གཟི་བརྗིད་དང་དབང་ཤུགས་ཡོད་པའི་མི་སྣ་ལྟ་བུ་ཞིག་ཡིན་ལ།སྐབས་རེ་ཨ་ཕྲུག་ནི་གར་བཏང་གོ་ཆོད་ཀྱི་འཁོར་གཡོག་སྤུས་དག་ཅིག་ཡིན།རླུང་རྟ་མ་བརྒྱུགས་པའི་སྐབས་སུ་ཨ་ཕྲུག་ནི་བེད་སྤྱོད་དང་བདག་པོ་གང་ཡང་མེད་པའི་ཁྱི་འཁྱམས་དང་གཅིག་པ་ཆགས་པའི་དུས་ཚོད་ཀྱང་མང་པོ་མཐོང་རྒྱུ་ཡོད།